Na osnovu člana 13. a u vezi sa članom 126. Zakona o elektronskim medijima („Službeni glasnik RS“, broj 92/23) i Odluke o pokretanju postupka za predlaganje kandidata za izbor članova Saveta Regulatornog tela za elektronske medije, 16 broj: 02-2816/24 od 25. novembra 2024. godine,

Odbor za kulturu i informisanje Narodne skupštine Republike Srbije

objavljuje

**J A V N I P O Z I V**

**ZA PREDLAGANjE KANDIDATA ZA IZBOR ČLANOVA SAVETA**

**REGULATORNOG TELA ZA ELEKTRONSKE MEDIJE**

1. Pozivaju se ovlašćeni predlagači iz člana 12. Zakona o elektronskim medijima (u daljem tekstu: Zakon) da Odboru za kulturu i informisanje Narodne skupštine Republike Srbije (u daljem tekstu: Odbor) podnesu obrazloženi predlog dva kandidata za člana Saveta Regulatornog tela za elektronske medije.

2. Savet Regulatornog tela za elektronske medije (u daljem tekstu: Savet Regulatora) ima devet članova koje bira Narodna skupština, na predlog ovlašćenih predlagača.

Članovi Saveta Regulatora koji se biraju na osnovu ovog javnog poziva biraju se tako što se tri člana Saveta biraju na dve, tri člana na četiri, a tri člana na šest godina.

Trajanje mandata članova Saveta Regulatora koji se biraju na osnovu ovog javnog poziva određuje se žrebanjem, koje obavlja predsednik Narodne skupštine na sednici Narodne skupštine.

3. Članovi Saveta Regulatora ne zastupaju stavove ili interese organizacije koje su ih predložile, već svoju dužnost obavljaju samostalno, po sopstvenom znanju i savesti, u opštem interesu i u skladu sa Zakonom.

Članu Saveta Regulatora funkcija može prestati samo iz razloga i u postupku predviđenim Zakonom.

Niko nema pravo da na bilo koji način utiče na rad članova Saveta Regulatora, niti su oni dužni da poštuju bilo čije instrukcije u vezi sa svojim radom, izuzev odluka nadležnog suda donetih u postupku sudske kontrole rada Saveta Regulatora.

4. Postupak predlaganja člana Saveta Regulatora sprovodi se tako što svaki ovlašćeni predlagač podnosi Odboru obrazloženi predlog po dva kandidata za izbor člana Saveta Regulatora.

Prilikom predlaganja i izbora članova Saveta Regulatora potrebno je voditi računa o principu rodne ravnopravnosti.

5. Ovlašćeni predlagači koji imaju pravo i dužnost da predlože po dva člana Saveta Regulatora su:

- Zaštitnik građana, Poverenik za zaštitu ravnopravnosti i Poverenik za informacije od javnog značaja i zaštitu podataka o ličnosti;

- univerziteti akreditovani u Republici Srbiji;

- udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva;

- udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva;

- udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva;

- udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

- udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

- nacionalni saveti nacionalnih manjina i

- crkve i verske zajednice.

6. Za člana Saveta Regulatora može se predložiti i izabrati samo lice koje ispunjava uslove propisane čl. 10. i 15. Zakona.

Član Saveta Regulatora bira se iz reda uglednih stručnjaka iz oblasti koje su od značaja za obavljanje poslova iz nadležnosti Regulatora.

Član Saveta Regulatora može biti samo lice koje ima ugled u javnosti, koje se svojim radom i aktivnostima zalagalo za slobodu izražavanja, slobodan protok informacija, ostvarivanje ljudskih prava, razvoj civilnog društva, unapređenje demokratije, poštovanje ustavnosti i zakonitosti.

Član Saveta Regulatora može biti samo lice koje ima visoko obrazovanje na osnovnim akademskim studijama u obimu od najmanje 240 ESPB, odnosno na osnovnim studijama u trajanju od najmanje četiri godine, koje je državljanin Republike Srbije i ima prebivalište na teritoriji Republike Srbije.

Stručnjacima iz oblasti koje su od značaja za obavljanje poslova iz nadležnosti Regulatora smatraju se:

1) lica u nastavnom ili naučnoistraživačkom zvanju koja imaju najmanje deset godina radnog iskustva u struci, na fakultetima na kojima se studira novinarstvo, komunikologija i mediji, u oblastima i naučnim disciplinama u vezi sa novinarstvom, komunikologijom i medijima, ukoliko studijski programi na tim fakultetima postoje najmanje 20 godina;

2) novinari i urednici sa najmanje deset godina iskustva na poslovima proizvodnje i uređivanja sadržaja ili rukovođenja u elektronskim medijima, na radiju i televiziji;

3) stručnjaci koji imaju najmanje deset godina iskustva u poslovanju elektronskih medija, ili se bave medijskim tržištem i ostalim poslovima u oblasti elektronskih medija u stručnim domaćim i međunarodnim organizacijama, naročito: pravnici, politikolozi, komunikolozi, sociolozi;

4) muzički umetnici, pisci, producenti, dramski i audiovizuelni umetnici koji imaju najmanje deset godina iskustva u radu na programima elektronskih medija;

5) istraživači medija koji se najmanje deset godina bave istraživanjem medija na univerzitetima, institutima i drugim stručnim organizacijama ili organizacijama civilnog društva.

U skladu sa članom 15. Zakona, član Saveta Regulatora ne može biti:

1) lice koje obavlja javnu funkciju u Republici Srbiji, autonomnoj pokrajini, odnosno jedinici lokalne samouprave u smislu propisa koji uređuju oblast sukoba interesa pri vršenju javnih funkcija;

2) funkcioner u političkoj stranci u smislu propisa koji uređuju oblast sukoba interesa pri vršenju javnih funkcija;

3) lice koje je vlasnik ili vlasnik udela pružaoca medijskih usluga, akcionar, član organa upravljanja i drugih organa, zaposlen, lice pod ugovorom ili lice koje ima interes u pravnim licima koja se bave delatnošću proizvodnje, distribucije ili emitovanja radio i televizijskog programa ili sa njima povezanim delatnostima;

4) lice koje je pravnosnažno osuđeno za krivično delo na bezuslovnu kaznu zatvora od najmanje šest meseci;

5) lice kome je od strane odgovarajućih organa novinarskih i medijskih organizacija iz člana 12. tač. 4) i 5) Zakona, izrečena sankcija zbog neprofesionalnog i neetičkog ponašanja u obavljanju novinarske delatnosti;

6) lice koje svojim delovanjem i ponašanjem dovodi u pitanje ugled Regulatora i njegovu samostalnost i nezavisnost.

Kandidat je dužan da ovlašćenom predlagaču dostavi pisanu izjavu da ne postoje smetnje za izbor utvrđene članom 15. Zakona.

7. **Obrazloženi** predlog dva kandidata za člana Saveta Regulatora ovlašćeni predlagač podnosi Odboru **u roku od 15 dana** od dana objavljivanja ovog javnog poziva, u skladu sa članom 13. Zakona.

Rok za podnošenje predloga kandidata počinje da teče narednog dana od dana kada je ovaj javni poziv objavljen u „Službenom glasniku Republike Srbije“.

8. Predlog kandidatasadrži:

- ime i prezime kandidata;

- datum i mesto rođenja kandidata;

- adresu stanovanja, broj telefona i adresu za prijem elektronske pošte kandidata;

- podatke o obrazovanju kandidata;

- podatke o radnom iskustvu;

- opis poslova koje je kandidat obavljao iz oblasti koje su od značaja za obavljanje poslova iz nadležnosti Regulatora.

Uz predlog kandidata ovlašćeni predlagač je dužan da dostavi dokaze o ispunjenosti uslova kandidata, i to:

- isprava o očitanoj ličnoj karti sa mikrokontrolerom (čipom), odnosno fotokopija lične karte bez mikrokontrolera;

- dokaz o stečenom visokom obrazovanju na osnovnim akademskim studijama u obimu od najmanje 240 ESPB, odnosno na osnovnim studijama u trajanju od najmanje četiri godine;

- dokaz o najmanje **deset godina iskustva** iz oblasti koje su od značaja za obavljanje poslova iz nadležnosti Regulatora, u skladu sa članom 10. stav 3. tač. 1-5) Zakona (potvrde, rešenja i drugi akti iz kojih se vidi na kojim poslovima i sa kojom stručnom spremom je stečeno iskustvo);

- dokaz da studijski programi u oblastima i naučnim disciplinama u vezi sa novinarstvom, komunikologijom i medijima na fakultetima na kojima se studira novinarstvo, komunikologija i mediji postoje najmanje 20 godina, za kandidata koji se predlaže sa nastavnim ili naučnoistraživačkim zvanjem.

Uz dokaze o ispunjenosti uslova kandidata, ovlašćeni predlagač je dužan da dostavi:

- pismeni pristanak kandidata da bude kandidat za člana Saveta Regulatora, u skladu članom 13. stav 3. Zakona;

- pisanu izjavu kandidata kojom ovlašćenom predlagaču potvrđuje da ne postoje smetnje za njegov izbor za člana Saveta Regulatora propisane članom 15. stav 1. Zakona.

Ovlašćeni predlagači iz člana 12. stav 1. tač. 3) do 7). Zakona dužni su da, uz predlog kandidata, dostave dokaze o ispunjenosti uslova za status ovlašćenog predlagača, i to:

- dokaz da je udruženje izdavača elektronskih medija; udruženje novinara; udruženje filmskih, scenskih i dramskih umetnika i udruženje kompozitora; udruženje čiji su ciljevi ostvarivanje slobode izražavanja i udruženje čiji su ciljevi zaštita dece, registrovano najmanje **tri godine pre dana objavljivanja ovog javnog poziva,** kao i Statut udruženja kojim se dokazuje da se ciljevi udruženja ostvaruju u relevantnim oblastima a koja su od značaja za obavljanje poslova iz nadležnosti Regulatora (za sve ovlašćene predlagače iz člana 12. stav 1. tač. 3) do 7) Zakona);

- dokaz da udruženje ima najmanje **tri realizovana projekta** u poslednje tri godine u oblastima slobode izražavanja i zaštita dece (za ovlašćene predlagače iz člana 12. stav 1. tač. 6) i 7) Zakona);

- dokaz da članovi udruženja izdavača elektronskih medija u Republici Srbiji imaju najmanje **30 dozvola za pružanje audio i audio-vizuelnih medijskih usluga** (za ovlašćene predlagače iz člana 12. stav 1. tačka 3) Zakona);

- dokaz da udruženje novinara u Republici Srbiji ima najmanje **300 članova sa plaćenom članarinom** (za ovlašćene predlagače iz člana 12. stav 1. tačka 4) Zakona).

Navedeni dokazi dostavljaju se u originalu ili overenoj fotokopiji i ne mogu biti stariji od šest meseci.

9. Predlog kandidata se dostavlja na adresu: Narodna skupština Republike Srbije, Odbor za kulturu i informisanje, Beograd, Kralja Milana 14, sa naznakom „za Javni poziv za predlaganje kandidata za izbor članova Saveta Regulatornog tela za elektronske medije“.

Predlog kandidata se može dostaviti neposredno, predajom Pisarnici Narodne skupštine, ili poštom, preporučenom pošiljkom.

10. Odbor neće razmatrati neblagovremene predloge kandidata, o čemu će obavestiti podnosioca predloga.

11. Nakon utvrđivanja ispunjenosti uslova, Odbor utvrđuje listu kandidata kao i listu organizacija koje zajedno čine jedinstvenog ovlašćenog predlagača u roku od sedam dana od dana isteka roka za podnošenje predloga kandidata i objavljuje ih na internet prezentaciji Narodne skupštine.

Izuzetno, lista kandidata i lista organizacija može se utvrditi u roku od 15 dana od dana isteka roka za podnošenje predloga kandidata, ako je Odbor ostavio ovlašćenom predlagaču dodatni rok da uredi ili dopuni svoj predlog, odnosno dostavi dokaz o ispunjenosti uslova kandidata za izbor za člana Saveta Regulatora.

Ukoliko su ovlašćeni predlagači dostavili predlog za više od dva kandidata, služba Odbora, u roku od sedam dana od dana objavljivanja liste kandidata i liste organizacija koje zajedno čine jedinstvenog ovlašćenog predlagača, određuje datum utvrđivanja zajedničkog predloga dva kandidata za člana Saveta Regulatora.

Nakon sprovedenog postupka, u skladu sa čl. 13. i 14. Zakona, služba Odbora konačan predlog svih kandidata objavljuje na internet prezentaciji Narodne skupštine.

12. Sve dodatne informacije o ovom javnom pozivu mogu se dobiti u Odboru za kulturu i informisanje, slanjem upita na adresu za prijem elektronske pošte [dana.gak@parlament.rs](mailto:dana.gak@parlament.rs).

13. Ovaj javni poziv objavljuje se u „Službenom glasniku Republike Srbije“, dnevnom listu „Politika“ i na internet prezentaciji Narodne skupštine.